b'\n_START_ARTICLE_\nHerbert Spencer Gasser\n_START_SECTION_\nDelo\n_START_PARAGRAPH_\nGasser je v sodelovanju z Erlangerjem na Univerzi Washingtona v St. Louisu razvil metodo za registracijo sprememb elektri\xc4\x8dnih tokov v nevronih. Obstoje\xc4\x8de, mehani\xc4\x8dne metode, so bile za hitre dogodke kot so akcijski potenciali prepo\xc4\x8dasne, zato je Gasser predlagal uporabo segrete katodne cevi v kombinaciji z mo\xc4\x8dnim oja\xc4\x8devalnikom. Njuni zgodnji posnetki elektri\xc4\x8dne aktivnosti nevronov so predstavljali prvo uporabo naprave, ki je kasneje postala znana kot osciloskop._NEWLINE_Z meritvami sta dokazala zvezo med premerom \xc5\xbeiv\xc4\x8dne celice in hitrostjo prevajanja elektri\xc4\x8dnih impulzov vzdol\xc5\xbe aksonov, kar je pojasnilo zapletene vzorce elektri\xc4\x8dne aktivnosti v \xc5\xbeivcih, ki jih sestavljajo aksoni z razli\xc4\x8dnimi zna\xc4\x8dilnostmi. V nadaljnjih letih sta se ukvarjala tudi z vzdra\xc5\xbenostjo in hitrostjo prevajanja po aksonih razli\xc4\x8dnih tipov \xc5\xbeiv\xc4\x8dnih celic.\n_START_SECTION_\nPriznanja\n_START_PARAGRAPH_\nZa svoja odkritja je prejel ve\xc4\x8d priznanj, med drugim je bil izvoljen za \xc4\x8dlana ameri\xc5\xa1ke Nacionalne akademije znanosti, Kraljeve \xc5\xa1vedske akademije znanosti in Kraljeve dru\xc5\xbebe iz Londona._NEWLINE_Leta 1944 sta z Erlangerjem prejela Nobelova nagrada za fiziologijo ali medicino\xc2\xa0\xc2\xbbza njuna odkritja na podro\xc4\x8dju mo\xc4\x8dno diferenciranih funkcij posameznih nevronov\xc2\xab.'